《与沈十九拾遗同游栖霞寺上方于亮上人院会宿二首》
唐代·权德舆

摄山标胜绝，暇日谐想瞩。萦纡松路深，缭绕云岩曲。

重楼回树杪，古像凿山腹。人远水木清，地深兰桂馥。

层台耸金碧，绝顶摩净绿。下界诚可悲，南朝纷在目。

焚香入古殿，待月出深竹。稍觉天籁清，自伤人世促。

宗雷此相遇，偃放从所欲。清论松枝低，闲吟茗花熟。

一生如土梗，万虑相桎梏。永愿事潜师，穷年此栖宿。

偶来人境外，心赏幸随君。古殿烟霞夕，深山松桂薰。

岩花点寒溜，石磴扫春云。清净诸天近，喧尘下界分。

名僧康宝月，上客沈休文。共宿东林夜，清猿彻曙闻。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。